FI Euroopan unionin virallinen lehti C 39/3

KOMISSION PÄÄTÖS,

annettu 30 päivänä tammikuuta 2018,

Euroopan yhteistä etua koskevien tärkeiden hankkeiden strategisen foorumin perustamisesta

(2018/C 39/03)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

sekä katsoo seuraavaa:

(1) Perussopimuksen 173 artiklassa unionille ja jäsenvaltioille annetaan tehtäväksi huolehtia siitä, että unionin teollisuuden kilpailukyvyn kannalta tarpeelliset edellytykset turvataan.

(2) Perussopimuksen 107 artiklan 3 kohdan b alakohdassa määrätään, että tukea Euroopan yhteistä etua koskevan tärkeän hankkeen edistämiseen voidaan pitää sisämarkkinoille soveltuvana.

(3) Menestyksekkään teollisuusstrategian olisi pohjauduttava Euroopan vahvuuksiin ja voimavaroihin strategisissa arvoketjuissa, jotka liittyvät uusiin teknologioihin; ne edellyttävät usein yhteisiä, hyvin koordinoituja toimia ja investointeja useiden jäsenvaltioiden viranomaisilta ja toimialoilta.

(4) Tarvitaan proaktiivisempaa lähestymistapaa yhdessä jäsenvaltioiden ja teollisuuden kanssa, jotta voidaan edistää uusia Euroopan yhteistä etua koskevia tärkeitä hankkeita (IPCEI) (1), jotka voivat toimia avainasemassa edistettäessä politiikkaa ja toimia talouskasvun kannalta keskeisillä aloilla.

(5) Komission tiedonannossa ”Investoimme älykkääseen, innovatiiviseen ja kestävään teollisuuteen – Uudistettu EU:n teollisuuspoliittinen strategia” (2) kehotetaan perustamaan strateginen foorumi, johon keskeiset sidosryhmät osallistuvat ja joka kartoittaa keskeisiä arvoketjuja ja investointihankkeita ja seuraa saavutettua edistystä.

(6) Edellä esitetty huomioon ottaen komissio tarvitsee asiantuntijoista koostuvan neuvoa-antavan elimen asiantuntemusta.

(7) Sen vuoksi on tarpeen perustaa asiantuntijoiden ryhmä strategisten arvoketjujen ja investointihankkeiden alalle erityisesti Euroopan yhteistä etua koskevia tärkeitä hankkeita varten ja määritellä sen tehtävät, tavoitteet ja rakenne.

(8) Ryhmän olisi tarjottava komissiolle neuvoja ja asiantuntemusta, joiden tarkoituksena on auttaa laatimaan yhteinen unionin visio Euroopalle keskeisistä arvoketjuista ja edistää sopimuksia, joilla suunnitellaan ja viedään eteenpäin uusia investointihankkeita Euroopalle keskeisissä arvoketjuissa siten, että hyödynnetään yhteistyötä ja koordinointia useiden jäsenvaltioiden viranomaisten ja keskeisten sidosryhmien välillä.

(9) Ryhmän kokoonpanoon olisi kuuluttava jäsenvaltioiden toimivaltaisten viranomaisten korkean tason virkamiehiä, muiden julkisyhteisöjen, kuten unionin elinten ja kansainvälisten organisaatioiden (jotka toimivat esimerkiksi teknologian ja innovaatioiden, energian, liikenteen, investointien, talousanalyysin, turvallisuuden ja puolustuksen aloilla) korkean tason edustajia, korkean tason edustajia organisaatioista, jotka edustavat tiedemaailman ja tutkimuksen, rahoituksen, teollisuuden, pk-yritysten ja työntekijöiden intressejä, sekä henkilökohtaisesti nimettyjä yksityishenkilöitä.

(10) Ryhmän jäseniä varten olisi vahvistettava tietojen luovuttamista koskevat säännöt.

(11) Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (3).

(12) On aiheellista vahvistaa tämän päätöksen soveltamisaika. Komissio harkitsee hyvissä ajoin, onko sen jatkaminen suotavaa,

ON PÄÄTTÄNYT SEURAAVAA:

1 artikla

Kohde

Perustetaan Euroopan yhteistä etua koskevien tärkeiden hankkeiden strateginen foorumi, jäljempänä ’ryhmä’.

2 artikla

Toimeksianto ja tehtävät

Ryhmän toimeksiantona on edistää useiden jäsenvaltioiden viranomaisten ja keskeisten sidosryhmien välisiä sopimuksia, joilla viedään eteenpäin uusia Euroopan yhteistä etua koskevia tärkeitä hankkeita, ja rakentaa unionin tasolla yhteistä visiota keskeisiin arvoketjuihin kohdistuvia yhteisiä, hyvin koordinoituja toimia ja investointeja varten.

Ryhmän tehtävänä on erityisesti

a) antaa komissiolle neuvoja keskeisistä arvoketjuista Euroopassa; ne määritellään arvoketjuiksi, joilla on strategista merkitystä Euroopalle ja jotka edellyttävät yhteisiä, hyvin koordinoituja toimia ja investointeja useiden jäsenvaltioiden viranomaisilta ja toimialoilta, jotta varmistetaan, että Eurooppa säilyttää asemansa maailman teollisena johtajana tai siitä tulee sellainen avainaloilla;

b) auttaa komissiota laatimaan näistä keskeisistä arvoketjuista yhteinen eurooppalainen visio, joka jaetaan jäsenvaltioiden ja keskeisten sidosryhmien kesken;

c) antaa komissiolle neuvoja Euroopan yhteistä etua koskevista tärkeistä hankkeista, joita tarvitaan keskeisissä arvoketjuissa;

d) auttaa komissiota luomaan yhteistyötä ja koordinointia useiden jäsenvaltioiden viranomaisten ja keskeisten sidosryhmien välille, jotta edistetään sopimuksia, joilla viedään eteenpäin uusia Euroopan yhteistä etua koskevia tärkeitä hankkeita;

e) auttaa komissiota seuraamaan saavutettua edistystä; raportoida pullonkauloista ja esteistä, joita on kohdattu suunniteltaessa ja vietäessä eteenpäin Euroopan yhteistä etua koskevia tärkeitä hankkeita; sekä ehdottaa ratkaisuja näiden esteiden tai pullonkaulojen poistamiseksi;

f) antaa komissiolle neuvoja liitännäistoimenpiteistä, jotka ovat tarpeen uusien Euroopan yhteistä etua koskevien tärkeiden hankkeiden onnistuneen toteutuksen varmistamiseksi;

g) antaa komissiolle neuvoja vaihtoehtoisista ratkaisuista, joilla edistetään yhteisiä, hyvin koordinoituja investointeja keskeisiin arvoketjuihin silloin, kun Euroopan yhteistä etua koskeva tärkeä hanke ei ole mahdollinen.

3 artikla

Kuuleminen

Komissio voi kuulla ryhmää mistä tahansa asiasta, joka liittyy Euroopalle strategisesti merkittäviin teollisuuden arvoketjuihin ja niihin liittyviin investointeihin.

4 artikla

Jäsenyys

1. Ryhmässä on enintään 50 jäsentä.

2. Jäsenten on oltava

a) henkilökohtaisesti nimitettyjä yksityishenkilöitä;

b) organisaatioita, jotka edustavat tiedemaailman ja tutkimuksen, rahoituksen, teollisuuden, pk-yritysten ja työntekijöiden intressejä;

c) jäsenvaltioiden viranomaisia;

d) muita julkisyhteisöjä.

3. Henkilökohtaisesti nimitettyjen jäsenten on toimittava riippumattomina ja yleisen edun mukaisesti.

4. Jäsenvaltioiden viranomaiset, organisaatiot ja muut julkisyhteisöt nimeävät edustajansa ja ovat vastuussa sen varmistamisesta, että niiden edustajat tarjoavat riittävän korkeatasoista asiantuntemusta. Komission sisämarkkinoiden, teollisuuden, yrittäjyyden ja pk-yritystoiminnan pääosasto, jäljempänä ’PO GROW’, voi evätä organisaation edustajan nimityksen, jos se katsoo, että kyseinen nimitys on epäasianmukainen niiden vaatimusten valossa, jotka täsmennetään 5 artiklassa tarkoitetun hakuilmoituksen 4 luvussa. Tällaisessa tapauksessa kyseistä organisaatiota pyydetään nimeämään toinen edustaja.

5. Jäseniä, jotka eivät enää pysty osallistumaan tehokkaasti asiantuntijaryhmän toimintaan ja jotka eivät kyseisen komission osaston mielestä täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai jotka eroavat ryhmästä, ei enää kutsuta osallistumaan ryhmän kokouksiin, ja heidät voidaan korvata jäljellä olevan toimikautensa ajaksi toisella jäsenellä.

5 artikla

Valintamenettely

1. Edellä 4 artiklan 2 kohdan a ja b alakohdassa tarkoitettujen ryhmän jäsenten valinta suoritetaan julkisella hakuilmoituksella, joka julkaistaan komission asiantuntijaryhmien ja muiden vastaavanlaisten elinten rekisterissä, jäljempänä ’asiantuntijaryhmien rekisteri’. Hakuilmoitus voidaan lisäksi julkaista muilla keinoin, kuten erityisellä verkkosivustolla. Hakuilmoituksessa on selvästi ilmoitettava valintaperusteet, mukaan luettuina vaadittava asiantuntemus ja suoritettavaan työhön nähden edustettavina olevat edut. Hakemusten jättämiselle asetettava vähimmäismääräaika on neljä viikkoa.

2. Yksityishenkilöiden, jotka hakevat henkilökohtaista nimitystä ryhmän jäseneksi, on ilmoitettava kaikki olosuhteet, joista voi syntyä eturistiriita. Komissio edellyttää, että tällaisten henkilöiden on osana hakemustaan toimitettava sidonnaisuuksia koskeva ilmoituslomake asiantuntijaryhmiä koskevan vakiomuotoisen sidonnaisuuksia koskevan ilmoituslomakkeen pohjalta sekä ajan tasalle saatettu ansioluettelo. Asianmukaisesti täytetyn sidonnaisuuksia koskevan ilmoituslomakkeen toimittaminen on tarpeen, jotta henkilö voidaan nimittää jäseneksi henkilökohtaisesti. Eturistiriitoja koskeva arviointi on tehtävä asiantuntijaryhmiä koskevien komission horisontaalisten sääntöjen, jäljempänä ’horisontaaliset säännöt’, mukaisesti.

3. Jotta organisaatiot voidaan nimittää, niiden on oltava rekisteröityjä avoimuusrekisteriin.

4. PO GROW:n pääjohtaja nimittää ryhmän jäsenet sellaisten asiantuntijoiden joukosta, joilla on pätevyyttä 2 artiklassa ja 3 artiklassa tarkoitetuilla aloilla ja jotka ovat vastanneet hakuilmoitukseen.

5. Jäsenet nimitetään kahdeksi vuodeksi. He toimivat tehtävässään, kunnes heidän tilalleen nimitetään toinen jäsen, tai toimikautensa päättymiseen asti. Toimikausi voidaan uusia.

6. PO GROW laatii soveltuvien ehdokkaiden varallaololuettelon, josta voidaan nimetä jäsenen tilalle toinen jäsen. PO GROW pyytää hakijoilta suostumuksen ennen heidän nimiensä lisäämistä varallaololuetteloon.

6 artikla

Puheenjohtaja

Ryhmän puheenjohtajana toimii PO GROW:n pääjohtaja.

7 artikla

Toiminta

1. Ryhmä toimii PO GROW:n pyynnöstä horisontaalisia sääntöjä noudattaen.

2. Ryhmän kokoukset pidetään pääsääntöisesti komission tiloissa Brysselissä.

3. PO GROW huolehtii sihteeripalveluista. Komission muiden osastojen virkamiehet, joita asia koskee, voivat osallistua ryhmän ja sen alaryhmien kokouksiin.

4. Ryhmä voi PO GROW:n suostumuksella ja jäsentensä yksinkertaisella enemmistöllä päättää tehdä asian käsittelystä julkista.

5. Esityslistan kustakin kohdasta käyty keskustelu ja ryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.

6. Ryhmä antaa lausuntonsa, suosituksensa ja raporttinsa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä jäsenillä on oikeus siihen, että lausuntoon, suositukseen tai raporttiin liitetään yhteenveto niiden kannan perusteluista.

8 artikla

Alaryhmät

1. PO GROW voi perustaa alaryhmiä tarkastelemaan erityisiä kysymyksiä PO GROW:n määrittelemän toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat ryhmälle. Ne lakkautetaan heti kun ne ovat suorittaneet toimeksiantonsa.

2. Ne alaryhmien jäsenet, jotka eivät ole ryhmän jäseniä, valitaan julkisella hakuilmoituksella 5 artiklan ja horisontaalisten sääntöjen mukaisesti.

3. Yksittäisiä jäseniä voidaan nimittää tietyn aiheen esittelijöiksi. Kokousten välillä työskentely tapahtuu sähköisillä välineillä.

9 artikla

Kutsutut asiantuntijat

PO GROW voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän tai alaryhmien työskentelyyn tapauskohtaisesti.

10 artikla

Tarkkailijat

1. Yksityishenkilöille, organisaatioille ja julkisyhteisöille voidaan myöntää tarkkailijan asema suoralla kutsulla horisontaalisia sääntöjä noudattaen.

2. Tarkkailijan aseman saaneet organisaatiot tai julkisyhteisöt nimeävät edustajansa.

3. Puheenjohtaja voi sallia tarkkailijoiden ja niiden edustajien osallistuvan ryhmän keskusteluihin ja tarjoavan asiantuntemustaan. Heillä ei kuitenkaan ole äänioikeutta eivätkä he osallistu ryhmän antamien suositusten tai ohjeiden laatimiseen.

11 artikla

Työjärjestys

Ryhmä vahvistaa työjärjestyksensä jäsentensä yksinkertaisella enemmistöllä PO GROW:n ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä noudattaen.

12 artikla

Salassapitovelvollisuus ja turvallisuusluokiteltujen tietojen käsittely

Ryhmän ja alaryhmien jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä EU:n turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (4) ja (EU, Euratom) 2015/444 (5). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.

13 artikla

Avoimuus

1. Ryhmä ja sen alaryhmät on rekisteröitävä asiantuntijaryhmien rekisteriin.

2. Asiantuntijaryhmien rekisterissä julkaistaan ryhmästä seuraavat tiedot:

a) yksityishenkilöinä nimitettyjen jäsenten nimet;

b) jäsenjärjestöjen nimet; edustettuina olevat edut;

c) muiden julkisyhteisöjen nimet;

d) tarkkailijoiden nimet;

e) jäsenvaltioiden viranomaisten nimet.

3. Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voidaan poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (6) 4 artiklassa määritellyllä tavalla.

14 artikla

Kokouskulut

1. Ryhmän ja alaryhmien toimintaan osallistuvat henkilöt eivät saa palkkiota tarjoamistaan palveluista.

2. Komissio korvaa ryhmän ja alaryhmien toimintaan osallistuvien henkilöiden matka- ja oleskelukulut. Kulut korvataan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.

15 artikla

Soveltaminen

Tätä päätöstä sovelletaan 31. toukokuuta 2020 asti.

Tehty Brysselissä 30 päivänä tammikuuta 2018. Komission puolesta Puheenjohtaja Jean-Claude JUNCKER

(1) Komissio on vahvistanut valtiontukisääntöjä (EUVL C 188, 20.6.2014), jotka on erityisesti suunniteltu antamaan jäsenvaltioille ohjeita siitä, kuinka ohjata julkista rahoitusta integroiduille Euroopan yhteistä etua koskeville tärkeille hankkeille, joilla on oltava selviä positiivisia heijastusvaikutuksia laajaan osaan taloutta ja yhteiskuntaa unionissa, kuten keskeiset kehitystä vauhdittavat teknologiat. Keskeiset kehitystä vauhdittavat teknologiat ovat osaamisintensiivisiä, ja niille on tyypillistä korkea tutkimus- ja kehittämisintensiteetti, nopeat innovointisyklit, suuret pääomakustannukset ja korkean osaamistason työvoima (COM/2012/341).

(2) COM(2017) 479 final.

(3) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

(4) Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

(5) Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

(6) Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.